**Príloha 4 Výpočty vplyvov na verejné financie**

Pri stanovovaní odhadu potrebnej dĺžky cyklistických komunikácií, ktoré je potrebné v slovenských mestách vybudovať, sa vychádzalo z tzv. „cyklistického indexu“, ktorý hovorí o dĺžke cyklistických komunikácií pripadajúcich na 1 obyvateľa v mestách (m/obyvateľa). Porovnávali sa údaje z ČR, Nemecka a SR. Za základ sa požili údaje z „Generelu nemotorovej dopravy mesta Banská Bystrica“ (prvý v podmienkach SR), kde sa navrhovaná dĺžka cyklokomunikácií javí ako optimálna pri porovnávaní s údajmi z ČR a Nemecka. Pri podobnom dimenzovaní cyklokomunikácií v ďalších mestách SR by sa do roku 2025 malo v slovenských mestách zriadiť spolu cca 1 600 km komunikácií pre cyklodopravu.

Do roku 2020 sa uvažuje s výstavbou nových cyklistických komunikácií v predpokladanej dĺžke 1000 km. Za obdobie 8 rokov to predstavuje 125 km/1rok vo všetkých slovenských mestách spolu. Pri počte 138 miest v SR to znamená vybudovanie cca 1,1 km cyklistickej komunikácie za rok.

1. **Segregované cyklocesty v mestách**

V prvých rokoch realizácie Cyklostratégie sa predpokladá, že vzhľadom k potrebe projektovej prípravy a zabezpečenia povolení len menšiu časť z novovybudovaných cyklistických komunikácií budú tvoriť segregované cyklistické cesty. V najbližších rokoch je reálna výstavba takých cyklociest, ktoré využijú výlučne alebo v rozhodujúcej miere pozemky, ktoré už sú vo vlastníctve samospráv či iných subjektov verejného sektora a nevyžadujú si časovo náročný proces výkupu veľkého počtu rozdrobených pozemkov rôznych vlastníkov.

Na výstavbu segregovaných cyklociest je potrebné kalkulovať so stavebnými nákladmi v priemernej výške cca 250 000 eur/1 km (bez doplnkovej infraštruktúry - odpočívadlá, informačné tabule, smerovníky a pod.). Priemerné náklady na 1 km vychádzajú z už zrealizovaných projektov ako aj z projektov pripravených na realizáciu v SR, ako aj z dostupných údajov o nákladoch na výstavbu cyklistických komunikácií z Českej republiky, Rakúska, Poľska, Nemecka, Belgicka, Dánska a Holandska.

Priemerné náklady na výstavbu 1 km cyklistickej komunikácie s porovnateľnými technickými parametrami v týchto krajinách predstavujú (eur/km s DPH):

ČR: 272 000,-

Rakúsko: 263 000,-

Poľsko: 200 000,-

Nemecko: 255 000 - 285 000,-

Belgicko: 250 000,-

Dánsko: 345 000 - 415 000,-

Holandsko: 160 000,-

**2. Cyklopruhy a cyklokoridory na existujúcich komunikáciách**

Druhú časť z novovybudovaných cyklistických komunikácií predstavujú cyklopruhy a cyklokoridory na vozovke, upokojené zóny a pod. s nižšími investičnými nákladmi uvažovanými v priemere cca 24 000 eur/1 km. Výška nákladov závisí od druhu použitej technológie, rozsahu nutných stavebných úprav a realizácie dopravných obmedzení.

Vzhľadom na podstatne menšiu náročnosť prípravy a zriadenia takýchto cyklokomunikácií, ako aj značný doteraz nevyužitý potenciál takýchto opatrení (šírkové usporiadanie množstva existujúcich ciest v slovenských mestách umožňuje vyhradenie časti dopravného priestoru pre cyklistov), sa v prvých rokoch realizácie Cyklostratégie počíta s väčšou dĺžkou nových cyklopruhov a cyklokoridorov. S postupným vyčerpávaním vhodných možností na takéto menej nákladné opatrenia využívajúce existujúce komunikácie sa bude ich podiel na rozvoji siete cyklokomunikácií znižovať, naopak vzrastie význam i podiel segregovaných cyklociest.

1. **Vyznačenie nových cykloturistických trás**

U cykloturistických trás nie je možné stanoviť jednotné sadzby za kilometer. Jedná sa vždy o konkrétny projekt, územie, zámer. Odhadovaná kalkulácia súvisí iba s cykloturistickými trasami, bez stavebných úprav. Zahŕňa iba značenia na existujúcich komunikáciách, osadenie cyklosmerovníkov, výrobu a montáž prvkov cykloturistickej orientácie. Všeobecný odhad na vyznačenie novej cykloturistickej trasy je priemerne 200 Eur na 1 km.

1. **Doplnková cykloinfraštruktúra**

Doplnkovú cykloinfraštruktúru predstavujú odpočívadlá (stoly, lavice, nádoby na odpadky), stojany alebo prístrešky na bicykle, informačné tabule a podobne.

Predpokladané náklady činia 0,5 % z celkových priemerných nákladov na 1 km novovybudovaných segregovaných cyklociest, čo predstavuje 1 250 Eur/km. Za obdobie rokov 2014 – 2016 sa uvažuje s vybudovaním doplnkovej cykloinfraštruktúry na novovybudovaných segregovaných cyklocestách v dĺžke 150 km.

1. **Oprava, obnova, údržba značenia cykloturistických trás**

Súčasná dĺžka cykloturistických trás na Slovensku predstavuje 10 099 km.

Orientačná cena na zriadenie 1 km cykloturistickej značenej trasy sa pohybuje okolo 300 €/km (cena zahŕňa okrem vyznačenia novej cykloturistickej trasy aj rekognoskáciu, zjednodušenú dokumentáciu a povoľovacie konanie). Náklady na obnovu a údržbu predstavujú na základe kvalifikovaného odhadu Slovenského cykloklubu 25% z realizačnej hodnoty. Obnova a údržba je obvykle potrebná v trojročnej periodicite (každý rok treba obnoviť cca 1/3 celkovej dĺžky siete cykloturistických trás).

Náklady na údržbu = 25% x 300,- Eur/1 km/3 roky, t.j. 75,- Eur/rok na kilometer udržiavanej siete. Od roku 2014 sa predpokladá nárast siete cykloturistických trás na cca 12 000 km.

1. **Normy a technické podmienky**

Pri stanovení finančných nákladov na jednotlivé roky sa vychádzalo z už alokovanej čiastky na rok 2013 pre SSC na tvorbu Technických podmienok pre projektovanie cyklistickej infraštruktúry (t.j. 10 000 Eur). Je reálny predpoklad prípravy ďalších smerníc a štandardov pre cyklistickú dopravu a cykloturistiku (napr. štandardy realizácie doplnkovej cyklistickej infraštruktúry. V rokoch 2014 – 2016 sa na tento účel uvažuje s čiastkou 10 000 Eur ročne.

1. **Osveta, výskum, vzdelávanie, propagácia**

Od roku 2014 sa navrhuje zabezpečiť financovanie celonárodnej Cyklokonferencie + osvetovú kampaň v rámci Európskeho týždňa mobility v krajských mestách (každoročne v období 16. – 22. 9.) zo štátneho rozpočtu.

1. **Cyklokoordinátori (mzdové a režijné náklady):**

a) národný cyklokoordinátor 30 000,-

b) 2 spolupracovníci národného cyklokoordinátora 40 000,-

c) 8 regionálni cyklokoordinátori (na úrovni VÚC) 192 000,-

Spolu 262 000,-